VEGA præsenterer
**Endnu en Rasmus Walter koncert i VEGA**
*Den albumaktuelle musiker, Rasmus Walter, har igen formået at fylde Store VEGA, og dermed melde udsolgt, til sin kommende koncert i VEGA i februar. Derfor bliver der nu oprettet endnu en koncert med den eftertænksomme hitmager i foråret 2015.*

Musikeren og sangskriveren, [Rasmus Walter](https://www.facebook.com/rasmuswalterdk?fref=ts), må siges at have taget Danmark med storm efter sin TV-optræden i efterårets udgave af TV2-programmet *Toppen af Poppen*, hvor den tidligere Grand Avenue-forsanger brillerede med sine fortolkninger af sange fra bl.a. Barbara Moleko, Wafande og Anne Dorte Michelsen.

Danskernes begejstring for Rasmus Walter og hans eftertænksomme lyrikunivers er i den grad også blevet markeret, da musikeren har formået at fylde Store VEGA, og koncerten i februar 2015 er derfor blevet udsolgt på ganske kort tid. Der oprettes derfor en ekstrakoncert med Rasmus Walter. Den vellidte musiker vil til foråret igen indtage Store VEGA, hvor musikeren vil have sin nyeste udgivelse, *Verden i Stå*, under armen, der så dagens lys den 20. oktober i år.

På det nye album finder man også singlen [”Verden i Stå”](https://www.youtube.com/watch?v=joHlWh5fxxA), som musikerens tredje album er opkaldt efter, der har fået massiv opmærksomhed af fans, og derfor også en del spilletid på landets radiostationer. Rasmus Walter er mest kendt for at skrive sange om afskeden med kærligheden, men fejrer i stedet kærligheden og mødet med denne på singlen, der også fik en del opmærksomhed grundet Walters farverige og småskøre musikvideo til nummeret, hvor han hopper rundt i storbybilledet, iklædt et kyllinge-kostume.

**Info om koncerten:**
Rasmus Walter (DK)
Torsdag den 5. marts kl. 20.00
Store VEGA, Enghavevej 40, 1674 KBH. V
220 kr. + gebyr
Forsalg via VEGAs hjemmeside og Billetnet
[Læs mere og køb billet til koncerten med Rasmus Walter](http://vega.dk/arrangementer/rasmus-walter-ekstrakoncert-15808.html)